
Arvoisa ministeri, hyvät yliopistolaiset ja yliopiston ystävät

Tervetuloa Vaasan yliopiston vuosipäiväjuhlaan. Tammikuun 27. päivänä vuonna 1966 valtioneuvosto päätti hyväksyä Vaasan kauppakorkeakoulun valtionavustusta saavaksi kauppakorkeakouluksi. Toiminta alkoi vuoden 1968 syksyllä.
Yliopisto on hyvässä tuloskunnossa. Tutkintojen määrä on kehittynyt hyvin. Koko edellisen kolmivuotiskauden tutkintojen määrä on kasvanut noin 20 tutkinnolla vuosittain – siis tasaista noin 7 prosentin kasvua. Tohtorin tutkinnoissa olemme kasvaneet samaa vauhtia. 15 tohtoria sai tutkintonsa valmiiksi viime vuonna.
Yhteiskunnallisen ja alueellisen vaikuttamisen ohjelmassa olemme suunnittelemassa ja käynnistämässä toimintaamme Kokkolan ja Seinäjoen yliopistokeskuksia tavoitteena opetuksen ja tutkimustoiminnan laajentaminen vahvuusaloillamme, erityisesti liiketaloustieteissä,  Pohjanmaan kolmen maakunnan alueelle. Ohjaamme alueellisen vaikuttavuuden määrärahoja täällä Vaasassa myös hallintokorkeakoulun sekä kielikylpykoulutuksen kehittämiseen ja vakiinnuttamiseen.
Suomalaisen yliopiston tulevaisuus
Suomalaista yliopistolaitosta kehitetään. Hallituksen ja opetusministeriön linja on luettavissa hallitusohjelmasta sekä koulutuksen ja tutkimuksen kehittämisohjelmasta. Opintoaikojen lyhentäminen sekä oppilasvalintojen tehostaminen ovat viimeisimmät kehittämissuunnitelmat. Yliopistolain ja asetuksen uudistaminen vahvistavat yliopiston perustutkinnon kaksiportaiseksi eurooppalaisen tutkintorakenteen mukaan.
Yliopistojen kehittämisen perusteena on poikkeuksetta työmarkkinoiden työvoimatarve. Yliopisto nähdään pääsääntöisesti kouluttajana ja koulutuskone pitäisi saada tehokkaampaan kuntoon. Opiskelijat tulee valita tehokkaammin – mielellään yhteisvalinnalla, opinnoissa tulee edetä suunnitelmallisesti määräajassa ja opiskelijan on oltava valmis työmarkkinoille nykyistä nopeammin valmiina tekemään osansa yhteiskunnan kokonaistaloudessa. Tutkintojen rakenteen tulisi myös vastata elinkeinoelämän tarpeita.
Mitäs vikaa tässä on – ei mitään. Tehokkuutta lisäävät pyrkimykset ovat kannatettavia. Haluan tässä miettiä kuitenkin hieman syvemmälle minkälaisista muutoksista ehdotuksissa oikein on kysymys. Perusajatukseni on – ehdotetunkaltaiset muutokset vaatisivat sanottavaksi myös mihin suuntaan kaiken kaikkiaan yliopistoa ollaan viemässä.

Suomalainen yliopisto?

Suomalainen yliopistojärjestelmä on homogeeninen. Periaatteessa kaikissa yliopistoissa suoritetut tutkinnot ovat samanarvoisia. Opiskelijat ja työnantajat voivat tietysti preferoida eri yliopistoja, mutta perusajatuksena on, että homogeeninen yliopistojärjestelmä tuottaa samanlaisen valmiuden. Tämä ajatus on viety jopa niin pitkälle, että kaikkien alojen yliopistotutkinto on saman laajuinen muutamia poikkeuksia lukuun ottamatta. Tulevassa tutkinnonuudistuksessa tutkinnon suoritusaika 3+2 vuotta on ohjaava normi.

Tasavertaisuus näkyy myös siinä, että yliopistoja myös rahoitetaan saman mallin mukaan. Tutkintotavoitetta kohti yliopisto saa saman euromäärän. Alakohtaiset kustannustasoerot hoidetaan kertoimilla. Tällä tutkintomääriin perustuvalla rahoituksella yliopisto hoitaa myös tutkimustoiminnan perusresursoinnin. Itse tutkimustoiminta rahoitetaan pääosin kilpaillulla rahoituksella kotimaisista tai kansainvälisistä lähteistä. 

Koko yliopistotoimintaa ohjaa koulutuksen volyymi kullakin alalla. Opetusministeriö voi ohjata yliopistokoneistoa ikäänkuin yhtä ruuvia kääntämällä koulutuksen volyymiä ohjaamalla.
Suomen yliopistot ovat osa valtion taloutta. Kun yliopisto tekee tilinpäätöksen sen edessä on pitkä miinus-merkki. Käyttämällä valtion budjettivarat yliopisto aiheuttaa kuluja valtiolle, mutta teknisesti ottaen ei tuota mitään. Ulkoisen tutkimusrahan kohdalla sen sijaan pyritään opetusministeriön kanssa sovittuun tuottoprosenttiin.
Yliopisto ei myöskään muutamia poikkeuksia lukuun ottamatta voi omistaa mitään, eikä näin ollen esimerkiksi omaisuuttaan hoitamalla turvata rahoitustaan.

Opiskelijoiden asuminen on Suomessa hoidettu mallikkaasti, mutta toisin kuin monessa muussa maassa. Opiskelija-asuntosäätiöt ovat säätiöitä – pääosin kunnallisella pohjalla. Yliopisto ei omista asuntoja, eikä sillä ole suoraa vaikutuskanavaa asuntosäätiöihin. Suomalaiset yliopistot eivät ole kampus-yliopistoja siinä mielessä, että myös asuminen liittyisi tiiviisti yliopiston toimintaan. Kun yliopisto ei omista asuntoja on ilmennyt vaikeuksia asuttaa laajeneva joukko ulkomaalaisia vaihto-opiskelijoita. Säätiöt ovat halunneet yliopiston osallistuvan osavuotisen asumisen kustannuksiin. 
Positiivisesti ajatellen yliopisto voi keskittyä perusprosesseihin tutkimukseen ja opetukseen, eikä sen tarvitse hallita eikä hoitaa kiinteistöjä, opiskelija-asuntoloita, ruokalaa, omaisuutta eikä opiskelijastipendejä. Vastaavasti yliopistolla ei ole itsellään resursseja ja sitä kautta rajoitetut mahdollisuudet itsenäisiin avauksiin ilman opetusministeriön päätöksiä. Näin myös ulkoinen rahoitus on noussut vahvasti ohjaamaan yliopiston aloitteita.
Yliopistossa korostetaan vahvasti opetuksen ja tutkimuksen yhteyttä. Yliopiston opettaja on samalla tutkija ja siirtää opetuksessaan oppilaille myös tutkimusosaamisen sekä valmiudet uuden tiedon tuottamiseen ja arviointiin. 
Yliopiston perustoiminnassa on näkyvästi esillä opetuksen ja opintoprosessin tehokkuuden vaatimus. Tutkimus jää yhä enemmän ulkopuolisen rahoituksen varaan. Tutkimusrahoituksessa korostuu huippuyksikköajattelu. Parhaat tutkimusyksiköt resursoidaan ja odotetaan tutkimuksellisia läpimurtoja ja tuloksia jotka edistävät yhteiskunnan ja elinkeinoelämän kilpailukykyä ja hyvinvointia. 
Tämä malli tuottaa selvästi hyviä tuloksia vahvuusaloilla, mutta pahimmillaan voi viedä opetuksen ja tutkimuksen erilleen: hyvät opettajat erikoistuvat opetustyöhän, lahjakkaat tutkijat tutkimaan. Opetuksen tehokkuuden korostaminen ei saisi uhata suomalaista tutkivan opettajan mallia. On tietysti selvää, että oppiaineen sisällä työnjako on jopa välttämätöntä, mutta pahimmillaan kehitys voi johtaa yksittäisten tieteen alojen kehityksen pysähtymiseen.

Yliopistolaitoksen ohjaaminen perustuu myös yhä vahvemmin eri alojen ammattilaisten arvioituun tarpeeseen. Suurissa linjoissa tämä menettely on varmasti oikea, mutta muutokset eivät johda kovin nopeasti tuloksiin. Uudet koulutusavaukset alkavat tuottaa vasta aikaisintaan viiden vuoden kuluttua. 
Viime aikojen nopeat suhdannekäänteet suurilla teollisuusaloilla vähentävät luottamusta lyhyen aikajänteen ennakointiin. Yliopistokoulutuksen mitoitus tulisi nähdä uusien nousevien alojen ennakointina, innovointikapasiteetin ja uuden henkisen ja osaamispääoman kehittäjänä, eikä vain vakiintuneiden ja lyhyellä tähtäyksellä ennakoitavien alojen työvoimatarpeen turvaajana. 
Mistä tulisi keskustella? 
Yliopistolaitoksen suuri tehokkuusongelma on epäilemättä opiskelijoiden ohjautuminen oikeisiin opinto-ohjelmiin. Selvitysmies Sakari Aholan tuore raportti nostaa esille huolestuttavia lukuja. 
Vuonna 2001 13 % yliopistojen hakijoista oli jo kirjoilla yliopistossa. Noin 10 000 nuorta ei ole kiinnostunut opinnoistaan vaan ponnistelee päästäkseen haluamalleen alalle ja kilpailee 35000 uuden ylioppilaan kanssa samoista paikoista.
Tähän pulmaan on tarjottu ratkaisuksi Ruotsin mallin mukaista yhteisvalintajärjestelmää, jolla opiskelijat todistuksensa perusteella valittaisiin suoraan opiskelupaikkoihin. Kun suomalainen opiskelija ei pyrittyään ja sisään päästyään ei ole tyytyväinen paikkaansa, en usko että tehokas yhteisvalintakaan pystyisi parempaan. 
Tähän päätyy myös selvitysmies Ahola.
” Sen sijaan että yritetään miettiä, millainen yhteisvalinta tai -hakujärjestelmä meille pitäisi rakentaa, voitaisiin kysyä myös millainen korkeakoulujärjestelmä meillä pitäisi olla, jotta esimerkiksi Ruotsin tai Irlannin kaltainen yhteisvalintajärjestelmä toimisi.”
Suomen koulutuksen järjestelmää ohjaa ennakoitu työmarkkinoiden tarve. On luonnollista että tällaisessa järjestelmässä valtio myös vastaa koulutuksen kustannuksista. Kun opiskelijoiden näkemys ihanneammatista ei vastaa tätä jakautumaa joudutaan nykyiseen tilanteeseen. Tekniikkaan ei riitä opiskelijoita, mutta lakia ja yhteiskuntatieteitä lukemaan on pitkä jono.
Toinen vaihtoehto on säätää koulutuspaikat kysynnän mukaan. Kouluttautuminen on tällöin ehkä selkeämmin itsensä kehittämistä. Näin olisi myös helpompaa perustella opiskelijan osallistuminen koulutuksen kustannuksiin. Alankomaiden ja useiden suurten länsimaiden järjestelmät perustuvat kysyntään, joskin valtion säätelemänä ja ohjaamana. Itä-Euroopan monissa maissa valtion yliopistojärjestelmän rinnalle on noussut yksityisten yliopistojen järjestelmä kysynnän ohjaamana.
Kysyntäperustaisen koulutusjärjestelmän maissa toimivat yleensä myös kansainväliset työmarkkinat tasaamassa oman koulutusjärjestelmän aukkokohtia.

Olisin itse valmis kannattamaan suomalaisen yliopistojärjestelmän maltillista kehittämistä kysynnän ohjaamaan suuntaan. Hakijasuma ei poistu millään tempulla vaan pitkäjänteisellä kehittämisellä. Meillä ei ole varaa pitää suurta osaa opiskelijoista tyhjäkäynnillä vain odottamassa oikeaa opiskelupaikkaa. Voisi osoittautua kannattavaksi lisätä opiskelupaikkoja kysytyimmillä aloilla ja saada siten nuoret heitä kiinnostavan uran alkuun. Yhteiskuntatieteiden, oikeustieteen, kauppatieteen ja humanististen tieteiden opintopaikkojen lisääminen tasapainottaisi tilannetta. 

Kaksiportainen tutkintorakenne voisi toimia aloja yhdistäen tarjoamalla alemman tutkinnon suorittaneille mahdollisuuden siirtyä työmarkkinoiden kannalta varmemmin työllistävälle alalle maisteriopintoihin. Näinhän toimittiin tietoteollisuuden muuntokoulutusohjelmassa kohtuullisen hyvin tuloksin. 

Kokonaisuuden laaja-alainen analyysi on tarpeen, jotta yliopistoon saadaan motivoituneet opiskelijat oikeaan aikaan oikeille aloille.
Kaikkien koulutusalojen kiinnostavuutta voidaan parhaiten edistää turvaamalla yliopiston talouden perusta, vahvistamalla tutkimuksen ja opetuksen yhteyttä ja kehittämällä uusia innovatiivisia tulevaisuuteen suuntautuvia osaamiskokonaisuuksia.
